Lang vonnisse ná KZN-plaasmoord(Argieffoto: Kent Williamson) Twee mans is Woensdag in die Pietermaritzburg-hooggeregshof gevonnis ná Peter en Pamela Scott in 2018 op hul plaas in die Creighton-gebied in KwaZulu-Natal aangeval is. Bethwell Sifiso Mthembu (31) en Bhekizizwe Bheki Mchunu (32) is onderskeidelik lewenslange tronkstraf en 28 jaar tronkstraf, en 57 jaar tronkstraf opgelê, sê Natasha Kara, woordvoerder van die Nasionale Vervolgingsgesag (NVG). Maroela Media het vroeër berig Peter (66) is op 8 September 2018 op die plaas Lyn Avis doodgeskiet. Pamela is vasgebind voor die aanvallers met skootrekenaars, selfone en nog items op die vlug geslaan het. Mthembu en Mchunu is skuldig bevind op aanklag van moord, huisbraak en roof. “Die twee beskuldigdes was van plan om die egpaar te beroof en het hulself met messe en ŉ vuurwapen bewapen. Hulle het toegang tot die huis bekom en Peter doodgeskiet. Hulle het sy vrou Pamela vasgebind. Hulle het die huis geplunder en skootrekenaars, kontant en selfone gebuit.” ŉ Medebeskuldigde, Moses Mthembu, wat ook in hegtenis geneem is, het gesterf terwyl die saak voortgeduur het. Senior staatsaanklaer adv. Roan du Preez het ŉ slagofferimpakverslag aan die hof voorgehou. Dit is saamgestel deur die Scott-familie. Die familie het aan die hof gesê die voorval het hulle, hul vriende en die gemeenskap fisies en emosioneel getraumatiseer. Mthembu is lewenslange tronkstraf opgelê op aanklag van moord, vyf jaar vir huisbraak met die doel om te roof, 15 jaar vir roof, en agt jaar vir die onwettige besit van ŉ onwettige vuurwapen en ammunisie. Mchunu is 12 jaar tronkstraf opgelê vir huisbraak met die doel om te roof, 15 jaar vir roof en 30 jaar vir moord. Volgens Kara het die hof van die minimum vonnis van lewenslange tronkstraf afgewyk vir Mchunu omdat hy vier jaar as ŉ verhoorafwagtende agter tralies was. “Die hof het bepaal dat die vonnisse vir roof en huisbraak gelyklopend saam met die 30 jaar vir moord uitgedien sal word. Dit kom dus effektief neer op 30 jaar tronkstraf.” Die NVG het die staatsaanklaer en die polisie geloof vir hul uitstekende werk om die saak suksesvol af te handel. “Ons hoop dat hierdie tipe vonnisse ander sal ontmoedig om soortgelyke oortredings te pleeg.”